tartuNLP/wikipedia-smugri-20251201 huggingface dataset:
Michael Majalahti

Michael ”StarBuck” Majalahti (s. 24. huhtikuuta 1973 Ontario, Kanada) on Suomessa asuva showpainija, laulaja, kolumnisti, kuvataiteilija, personal trainer ja life coach.
Ura.
Majalahti on toiminnut Stoner Kings -yhtyeen solistina ja lauluntekijänä vuodesta 2000. Hän toimii myös laulajana blues rock -yhtyeessä The Crossfyre. Showpainijana lempinimellä ”The Canadian Rebel” StarBuck otteleva Majalahti on voittanut showpainin Euroopan, Suomen ja Italian mestaruuden ja hän on kouluttanut painijoita Ruotsissa, Norjassa ja Suomessa vuodesta 2003. Suomessa Majalahti tunnetaan suomalaisen showpainin pioneerina. Michael oli perustamassa Fight Club Finlandia vuonna 2006 ja perusti vuonna 2018 SLAM! Wrestling Finland nimisesen promootion, joka keskittyy kotimaisten talentien lisäksi kansainvälisiin painijoihin. Yhtiöllä on Virossa oma haaransa, SLAM! Wrestling Tallinn.
Majalahti aloitti painissa kehäkuuluttajana ja TV-kommentaattorina vuonna 1992, Kanadassa. Hän kouluttautui itseammattipainijaksi maailmankuulussa Hart Bros. -painikoulussa Kanadan Calgaryssa vuonna 1993 entisen WWE-, WCW- ja ECW-tähti Lance Stormin sekä Karl Moffatin (Stampede Wrestlingissä paininut nimellä Jason The Terrible) opetuksessa. Majalahden ensimmäinen ottelu oli Calgaryssä 7. tammikuuta 1994, otteluvastustajana toimi Lance Storm. StarBuck kertoo huippuhetkiään olleen vuodet 2010–2014 Japanissa, missä hän työskenteli SMASH- ja Wrestling New Classic -promootioille.
Majalahti on toiminut englannin kielen valmentajana suomalaisille rocksolisteille parantaen heidän ulosantiaan, ääntämystään sekä lyrikaalista sisältöä. Hän on avustanut tai ollut mukana auttamassa kielitaidollisesti muun muassa Sonata Arcticaa, Timo Kotipeltoa, Stratovariusta, Lordia, Thunderstonea, Godsplaguea, Lullacryta, Celestyä, The Soulsia ja Dirty Licksiä.
Hän on esiintynyt myös monissa suomalaisissa tv-mainoksissa. Näitä ovat olleet muun muassa Lapin Kullan, Icen, K-Citymarketin, Fazerin Kismetin, Radio Novan ja McDonald'sin mainokset. Michael Majalahti on kysytty voiceover-näyttelijä ja mainosääni kaupallisella sektorilla.
Michael on toiminut graafikkona ja kuvittajana. Mm. suositut Hevisaurus-hahmot ovat Michaelin käsialaa.
Majalahdesta kertova, Oskari Pastilan ohjaama dokumenttielokuva "Spandex Sapiens" sai ensi-iltansa Helsingissä 17. kesäkuuta 2016.
Michael ”StarBuck” Majalahden urallaan hallitsemia mestaruustitteleitä:
Eevi Kaasinen

Eevi Kaasinen (s. 6. lokakuuta 1930 Helsinki) on suomalainen liikunnanopettaja, koreografi, lausuja ja liikuntaneuvos, jolla on erittäin merkittävä osuus ryhmävoimistelun kehittämiseen. 
Eevi Kaasinen on aloittanut liikuntaryhmien kouluttamisen jo 1944, jolloin hän kouluttautui tehtävään TUL:n kursseilla. Hän on sittemmin hankkinut myös liikunnan- ja kansakoulunopettajan pätevyyden opiskeltuaan Helsingin yliopiston voimistelulaitoksella muun muassa Hilma Jalkasen johdolla. Hän on lisäksi opettanut ammattikoulussa äidinkieltä.
Oma ensiesiintyminen Kaasisella oli jo ”ennen sotia”, jolloin hän viisivuotiaana lausui urheiluseura Toukolan Teräksen juhlissa runon. Sittemmin hän on kirjoittanut ja lausunut runoja aktiivisesti eri tilaisuuksissa. Merkittävintä työtä Kaasisella on kuitenkin ollut ryhmäliikunnan edistäminen. Hän on järjestänyt muun muassa koreografiat TUL:n ja Eläkeläiset r.y:n suurjuhliin sekä johtanut TUL:n äiti- ja lapsi- liikuntaryhmiä. Hän on yhä kysytty luennoitsija ja työryhmien vetäjä. Hänen työtyylinsä on yhdistää musiikki, runous ja liikunta siten toimivaksi kokonaisuudeksi, että notkeus, tasapainoaisti ja älyn käyttö saavat suhteessa sijansa. Voimaharjoittelua hän ei niinkään suosi. Hän on myös ollut vuonna 1974 Suomen Olympiakomitean neuvotteluryhmässä rytmisen kilpavoimistelun asiantuntijana, kun lajia silloin esitettiin olympialajiksi. Aikoinaan hän on valmentanut rytmisen kilpavoimistelun huippua Riitta Immosta sekä Marita Kallioniemeä. 
Eevi Kaasiselle on myönnetty vuonna 1999 liikuntaneuvoksen arvonimi sekä vuonna 2005 Pro Urheilu -mitali.
Eevi Kaasinen on julkaissut runoteoksia sekä muistelmat "Liikken harmonia – Naisvoimistelua ruonon siivin" vuonna 2012.
Kraaselinpauha

Kraaselinpauha on saari Lohtajan edustalla Perämerellä. Se sijaitsee Lohtajan ja Himangan välisessä saaristossa, jonka suurimmat saaret ovat Käräjäluoto, Iso-Mansikka ja Ruohokari.
Lamía

Lamía () on Kreikan kaupunki ja samanniminen kunta (Δήμος Λαμιέων, "Dímos Lamiéon"), joka sijaitsee Fthiotiin alueyksikössä Keski-Kreikan alueella. Kaupunki on Keski-Kreikan pääkaupunki sekä Fthiotiin hallinnollinen keskus. Koko kunnan pinta-ala on 942,9 neliökilometriä ja väkiluku 75 315. Varsinaisen Lamían kaupungin väkiluku on 52 006 (vuonna 2011).
Historia.
Antiikki.
Antiikin ajan Lamian kaupunki on ollut olemassa viimeistään 500-luvulla eaa. 300-luvulla eaa. se tuli osaksi Makedonian valtakuntaa. Aleksanteri Suuren kuolemaa vuonna 323 eaa. seuranneesta kapinoinnista kehittyi kaupungista nimensä saanut Lamian sota. Tuolloin Makedonian hallitsija Antipatros pakeni häntä vastaan liittoutuneita kreikkalaisia Lamiaan, missä hän joutui piiritetyksi. Lamían nähtävyyksiin kuuluva Lamían arkeologinen museo esittelee kaupungin sekä koko Fthiotiin antiikin aikaisia löydöksiä.
Myöhempi historia.
Keskiajalla paikalla olleen asutuksen nimeksi tuli Zitoúni (Ζητούνι), ja se tunnettiin tällä nimellä 700-luvulta 1800-luvulle saakka. Sittemmin kaupunki on nimetty uudelleen antiikin aikaisen kaupungin mukaan Lamíaksi. Nykyinen Lamían kunta muodostui, kun Lamía, Gorgopótamos, Leianokládi, Pávliani ja Ypáti yhdistyivät vuoden 2011 alussa Kallikrates-suunnitelman mukaisesti.
Kunnan osat.
Vuoden 2011 kuntauudistuksesta lähtien Lamían kunta muodostuu viidestä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:
Skeletons in the Closet (Venomin albumi)

Skeletons in the Closet on Venom-yhtyeen kokoelma-albumi, joka julkaistiin vuonna 1993. Se sisältää vanhoja demoja, harvinaisia kappaleita ja uudelleenmiksattuja versioita yhtyeen suosituimmista kappaleista.
"AllMusicin" Steve Huey kirjoittaa "Skeletons in the Closetin" ilmestyneen 1990-luvun alussa, kun Venomin tuotantoa alettiin arvioida aiempaa myönteisemmin, mikä herätti uutta kiinnostusta yhtyeen varhaisia levytyksiä kohtaan. ”Valitettavasti kansilehtisessä ei kerrota, milloin useimmat kappaleet äänitettiin, ja äänenlaatu saa ne kuulostamaan jokseenkin etäisiltä. Vain kovimmille faneille.”
Markku Envall

Markku Sakari Envall (s. 28. heinäkuuta 1944 Hämeenlinna) on suomalainen kirjallisuuden tutkija ja kirjailija. Hän on julkaissut tutkimuksia, esseitä, runoja, kuunnelmia, aforismeja sekä romaanin.
Envall sai vuoden 1989 Finlandia-palkinnon aforismikokoelmasta "Samurai nukkuu" (1989). Hänen teoksensa "Ja Job antaa anteeksi" valittiin Vuoden aforismikirjaksi 2005. Envallille myönnettiin valtion ylimääräinen taiteilijaeläke vuonna 2007. Vuonna 2009 Envall palkittiin Samuli Paronen -palkinnolla ansioista aforistiikan alalla.
Elämä ja ura.
Envall valmistui ylioppilaaksi vuonna 1964, humanististen tieteiden kandidaatiksi 1968, filosofian kandidaatiksi 1971 ja lisensiaatiksi 1976. Hän väitteli filosofian tohtoriksi yleisestä kirjallisuustieteestä Helsingin yliopistossa vuonna 1987.
Envall työskenteli Helsingin yliopistossa yleisen kirjallisuustieteen vt. assistenttina 1970–1978 ja kotimaisen kirjallisuuden assistenttina 1982–1992. Hän oli Suomen Akatemian tutkimusapulainen 1978–1980 ja vanhempi tutkija 1991–1994.
Vuosina 1980–1990 Envall työskenteli Helsingin Sanomien vakinaisena avustajana. Hän oli Eino Leinon seuran johtokunnan jäsen 1984–1989, valtion kirjallisuustoimikunnan jäsen 1989–1991 ja WSOY:n kirjallisuussäätiön hallituksessa 1999–2009.
Envall asuu Helsingissä. Hänellä on neljä lasta entisen puolisonsa kirjailija Tittamari Marttisen kanssa.
Darlene Conley

Darlene Conley (18. heinäkuuta 1934 Chicago, Illinois – 14. tammikuuta 2007 Los Angeles, Kalifornia) oli yhdysvaltalainen näyttelijä, joka tunnettiin parhaiten Sally Spectran roolista saippuasarjassa "Kauniit ja rohkeat". Hän esiintyi myös elokuvissa sekä mm. tv-sarjassa "General Hospital" vuosina 1984–1986.
Conley vieraili monien muiden "Kauniit ja rohkeat" -sarjan näyttelijöiden tavoin Suomessa useaan otteeseen 1990-luvulla, jolloin sarjan suosio oli suurimmillaan. Vierailujen järjestäjänä oli tunnettu manageri Hessu Reijonen. 
Conleyllä diagnosoitiin vatsasyöpä syksyllä 2006 ja hän menehtyi sairauden aiheuttamiin komplikaatioihin kotonaan Los Angelesissa 14. tammikuuta 2007.
Nukkelaakso

Nukkelaakso (Valley of the Dolls) on Jacqueline Susannin samannimiseen romaaniin perustuva romanttinen draamaelokuva vuodelta 1967. Se seuraa kolmen nuoren naisen kamppailua uransa edistämiseksi 1960-luvun New Yorkin alkoholin- ja pillerinhuuruisessa viihdemaailmassa. Yksi heistä päätyy teatterinäyttelijäksi, toisesta tulee sattumalta huippumalli, kun taas kolmas joutuu tekemään huonosti palkattua työtä eurooppalaisissa B-elokuvissa.
Elokuvan musiikin tekivät André Previn, Dory Previn ja John Williams.
Elokuva on Sharon Taten vuonna 1969 tapahtuneen murhan jälkeen nauttinut kulttisuosiota. Se joutui mukaan vuonna 1978 julkaistuun kaikkien aikojen huonoimmista elokuvista koottuun kirjaan "The Fifty Worst Films of All Time" (1978).
Orion-projekti

Orion-projekti oli Yhdysvaltojen suunnitelma pulssityyppistä ydinpropulsiota käyttävästä avaruusaluksesta. Suunnitelmana oli kiinnittää alukseen iskunvaimentimilla tukeva levy, jonka takana räjäytettäisiin noin sekunnin välein ydinpommeja. Tällaista alusta ei kuitenkaan rakennettu muiden muassa laskeumaongelmien ja ydinkoekieltosopimuksen vuoksi.
Käyttötarkoitukset.
Koska Orion-moottorilla voitaisiin saavuttaa sekä suuri työntövoima että korkea pakoissuihkun nopeus, sitä suunniteltiin käytettäväksi tähtiluotaimissa ja miehitetyillä planeettalennoilla. Orion-tyyppiset alukset olisivat voineet mahdollistaa halvan planeettojen välisen kuljetuksen. Projektilla oli aikoinaan haaveena päästä Marsiin 1965 ja Saturnukseen 1970.
Ongelmat.
Toistuvat ydinräjähdykset aiheuttavat puskurilevyn kulumista, mutta laskelmien ja tutkimusten mukaan tämä on vähäistä. Kuluminen voitaisiin estää kokonaan sumuttamalla grafiittipohjaista voiteluainetta puskurilevyn pinnalle jokaisen räjäytyksen välillä. Lisäksi ydinlaskeuman vaikutukset ovat epäselvät. Polttoaineeksi tarvittavia ydinräjähteitä voisi sellaisenaan tai hyvin vähäisin muutoksin käyttää myös pieninä ydinaseina.
Eräs ongelma aiheutuu lisäksi sähkömagneettisista pulsseista, jotka saattavat rikkoa satelliitteja.
Paco Rodriguez

Paco Rodriguez (oik. Francisco Rodriguez Peinado, s. 1967) on espanjalainen Aku Ankka -piirtäjä, joka käyttää taiteilijanimeä Rodriques. 
1980- ja 1990-lukujen vaihteessa Rodriguezin tekemiä sarjakuvia julkaistiin "Makoki"-lehdessä, mutta on myöhemmin keskittynyt Disney-sarjakuviin. Vuonna 1989 hän aloitti Comicup Studiossa piirtämään sarjoja italialaisiin ja ranskalaisiin lehtiin, mutta 1990-luvun alussa vaihdettuaan Studio Bonnetille, hän sai piirtää myös tanskalaisiin ja hollantilaisiin lehtiin. Pelkästään tanskalaiselle Egmontille hän on piirtänyt vuodesta 2002 alkaen.
Rodriguezin harrastuksia ovat matkailu, gastronomia ja videopelit.
Rick Nash

Rick Nash (s. 16. kesäkuuta 1984 Brampton, Ontario, Kanada) on kanadalainen olympiakultaa ja maailmanmestaruuden saavuttanut jääkiekkoilija, pelipaikaltaan oikea laitahyökkääjä. Nash pelasi 15 kautta NHL-liigassa edustaen Columbus Blue Jacketsia, New York Rangersia ja Boston Bruinsia.
Pelaajaura.
Nash kiekkoili juniorivuotensa London Knightsin riveissä OHL-liigassa. Columbus Blue Jackets varasi Nashin koko tilaisuuden ja seuraavalla kaudella hän pelasi jo Blue Jacketsin paidassa. Nash oli kaudella 2003–2004 liigan jaettu maalikuningas yhdessä Ilja Kovaltšukin ja Jarome Iginlan kanssa. Nash valittiin myös Moskovan MM-kisoissa 2007 turnauksen arvokkaimmaksi pelaajaksi (MVP). Nash teki turnauksessa tehot 6+5.
 Nash matkasi Sveitsin Davosiin, jossa hän teki 44 ottelussa tehot 27 maalia ja 20 syöttöä. Samassa ketjussa hänen kanssaan pelasi Joe Thornton ja Niklas Hagman.
Heinäkuussa 2012 Nash kaupattiin New York Rangersiin. Vaihdossa Columbus sai Brandon Dubinskyn, Tim Erixonin, Artem Anisimovin ja ykkösvarauksen vuoden 2013 varaustilaisuudessa.
Kauden siirtoikkunan sulkeutuessa Rangers kauppasi Nashin Boston Bruinsiin vaihdossa Ryan Spooneriin, Matt Beleskeyn ja Bostonin 1. kierroksen varausvuoroon 2018. Nashin pelaajasopimus päättyi tuohon kauteen, ja hän mietti uransa jatkoa tarkasti. Uran aikana saadut useat aivotärähdykset ja niiden jälkioireet olivat syy, ettei Nash enää halunnut jatkaa pelaajauraansa.
Donkey Kong Land

Donkey Kong Land (tunnetaan Japanissa nimellä Super Donkey Kong GB) on Rarewaren vuonna 1995 kehittämä peli Game Boylle. Peli on jatkoa SNES:lle kehitetylle Donkey Kong Countrylle. Vaikkakin peli on melkein suoraa jatkoa DKC:lle, niin ominaisuuksia jouduttiin karsimaan. Kenttiä oli vähemmän, ja useita pelin mekaniikkoja muutettiin Game Boylle paremmin sopiviksi. Lisäksi vain yksi hahmo näkyi kerrallaan ruudulla, ja toista tarvittaessa se teleporttasi peliin. Tämä johtui näytön pienuudesta.
Péter Nádas

Péter Nádas [] (s. 14. lokakuuta 1942 Budapest) on unkarilainen kirjailija.
Nádas kasvoi vanhempiensa kuoltua orpokodissa. Hän opiskeli nuorena kemiaa ja työskenteli pitkään valokuvaajana ja toimittajana. Péter Nádas ryhtyi vapaaksi kirjailijaksi vuonna 1969. Péter Nádas asuu Budapestissä sekä Gombosszegin kylässä Zalan läänissä.
Kirjallinen ura.
Hänen romaaninsa käsittelevät etupäässä Unkarin kommunistista kautta. Romaani "Erään sukuromaanin loppu" jäi Unkarissa pitkäksi aikaa julkaisematta. Nádasin pääteos on romaani "Muistelmien kirja", "magnum opus" Marcel Proustin ja Thomas Mannin hengessä. Sen yhteen kietoutuvat tapahtumat sijoittuvat 1970-luvun DDR:ään, Itämeren rannikolla sijaitsevaan Heiligendammin kylpyläkaupunginosaan vuosisadan vaihteessa sekä 1950-luvun Unkariin.
Joe Thornton

Joseph Eric Thornton (s. 2. heinäkuuta 1979 London, Ontario, Kanada) on kanadalainen uransa lopettanut jääkiekkoilija. Keskushyökkääjänä pelannut Thornton pelasi vuosina 1997–2022 yhteensä 24 kautta NHL-liigassa ja hän on liigan historian kuudenneksi eniten otteluita pelannut pelaaja. Thornton muistetaan uransa alkuajoista Boston Bruinsissa ja monesta kaudesta San Jose Sharksissa, jossa hän voitti liigan pistepörssin kaudella 2005–2006. Kanadan jääkiekkomaajoukkueessa Thornton voitti olympiakultaa vuonna 2010 ja jääkiekon maailmancupin 2004 ja 2016.
Ura.
Thornton pelasi junioriuransa OHL:ssä. NHL-seura Boston Bruins varasi hänet vuonna . Hän siirtyi Bruinsiin heti varauksen jälkeen kaudeksi 1997–1998. Hänen tulokaskautensa oli vaisu, ja tehopisteitä hänelle kertyi 55 ottelussa 3+4=7.
Thornton pelasi myös toisen kautensa alle odotusten, mutta paransi otteitaan paljon edellisestä kaudesta tehden 81 ottelussa tehopisteet 16+25=41.
Tämän jälkeen Thorntonin peli parani selvästi ja hän nousi joukkueensa parhaiden pisteidentekijöiden joukkoon. Kolmen seuraavan kauden aikana hän rikkoi aina 50 tehopisteen rajapyykin. Kaudella 2002–2003 Thornton teki oman piste-ennätyksensä ja ylitti 100 pisteen rajan. Siitä lähtien hän on tasaisesti ollut joukkueensa parhaimpia pistemiehiä.
 Thornton siirtyi pelaamaan Sveitsin Davosiin. Siellä hän teki 40 ottelussa tehopisteet 10+44=54. Thornton pelasi Davosin ykkösketjussa Rick Nashin ja Niklas Hagmanin kanssa ja voitti kauden päätteeksi Sveitsin mestaruuden. Hän palasi takaisin NHL:ään Bostonin riveihin kaudeksi 2005–2006. Hänet kuitenkin kaupattiin kesken kauden San Jose Sharksiin vaihdossa Marco Sturmiin, Wayne Primeauhun ja Brad Stuartiin. Thornton pelasi vahvan runkosarjan lopun ja nousi lopulta pistepörssin ja syöttötilaston voittajaksi tehopistein 29+96=125. Se on suurin pistemäärä, johon kukaan pelaaja on yltänyt yksittäisellä kaudella 2000-luvun ensimmäisellä vuosikymmenellä. Lisäksi hän johdatti Jonathan Cheechoon maalitilaston voittajaksi. 
Helmikuussa 2020 Thornton saavutti urallaan 1 500 tehopistettä. Thornton pelasi yhteensä 15 kautta San Josessa. Hänen pelaajasopimuksensa päättyi kauteen 2019–2020 ja hän harkitsi pitkään, missä pelaisi seuraavana vuonna.
Lokakuussa 2020 Thornton teki sopimuksen Sveitsin National Leaguessa pelaavan HC Davosin kanssa. Thornton pelasi Sveitsissä siihen asti, kunnes NHL:n harjoitusleirit alkoivat. Thornton siirtyi kauden 2020–2021 mittaisella sopimuksella Toronto Maple Leafsiin harjoitusleirien alkaessa.
Elokuussa 2021 Thorton teki vapaana agenttina Florida Panthersin kanssa yksivuotisen sopimuksen.
Thornton ei pelannut kaudella 2022–2023 missään. Marraskuussa 2023 hän ilmoitti lopettavansa ammattilaisuransa. Lopettamishetkellä Thornton oli NHL:n kaikkien aikojen pistepörssissä sijalla 12.
Muuta.
Thorntonin serkku on entinen NHL-pelaaja ja joukkuekaveri Scott Thornton.
Thornton esiintyi 2K Sportsin NHL 2K7 -pelin kannessa.
Thorntonilla on myös Yhdysvaltain ja Sveitsin passit. Yhdysvaltain kansalaisuuden Thornton sai heinäkuussa 2009 ja Sveitsin kansalaisuuden avioliiton myötä. Thorntonin vaimo on Sveitsin kansalainen.
Esbo Bollklubb

Esbo Bollklubb (EBK) on vuonna 1940 perustettu keskiespoolainen jalkapallo- ja futsalseura. Seuran naisten edustusjoukkue pelaa kaudella 2023 Naisten Ykkösessä ja miesten edustusjoukkue neljänneksi korkeimmalla sarjatasolla Kolmosessa. B-tyttöjen edustusjoukkue ja A-pojat pelaa kaudella 2023 Ykköstä. Seuran toiminta-aluetta ovat Espoon keskus ja sen lähialueet.
Aiemmin seuralla oli muutakin toimintaa, mutta se on viime vuosina erikoistunut pelkästään jalkapalloon ja futsaliin. Parhaimmillaan miesten edustusjoukkue on pelannut Kakkosessa vuosina 1989–91. Futsalissa naisten edustusjoukkue pelaa Futsal Liigaa ja miesten edustusjoukkue pelaa maan toiseksi korkeimmalla sarjatasolla, Futsal Ykkösessä. Naisten edustusjoukkue pelasi naisten SM-sarjassa vuosina 1993 ja 1994. EBK:lla on monen ikäisille pojille sekä tytöille tarkoitettuja joukkueita. Seuran C-tytöt saavuttivat vuonna 2018 Suomen mestaruuden.
Seuran suurimmat kilpailulliset menestykset jalkapallossa ovat C-tyttöjen Suomen mestaruus vuonna 2018 ja miesten Suomen Cupin pikkufinaalin voitto vuonna 1995. EBK on Espoon vanhin edelleen toimiva jalkapallon toiminnassaan jatkuvasti pitänyt seura. Kauklahden Pyrintö on vanhempi seurana, mutta jalkapallo on tullut sen toimintaan vasta myöhemmin.
Lynn Davies

Lynn Davies (s. 20. toukokuuta 1942 Nantymoel, Wales) on brittiläinen yleisurheilija ja pituushypyn olympiavoittaja.
Lynn Davies, lempinimeltään Lynn The Leap (Loikka-Lynn) voitti olympiakultaa Tokiossa 1964 tuloksella 807. Tokion pituushypyn tulostaso jäi vaatimattomaksi kylmän ja sateisen sään takia. Amerikkalainen Ralph Boston ja neuvostoliittolainen Igor Ter-Ovanesjan olivat ennakkosuosikkeja, mutta joutuivat taipumaan, sillä Davies oli vaikeissa olosuhteissa kuin kotonaan.
Davies voitti Euroopan mestaruuden vuonna 1966 tuloksella 798 ja EM-hopeaa kolme vuotta myöhemmin tuloksella 807. Daviesin ennätyshyppy kantoi 823 Méxicon olympiavuonna 1968. Méxicossa Davies kuitenkin epäonnistui ja jäi yhdeksänneksi. Hän päätti uransa 1972.
Lynn Davies on toiminut Britannian yleisurheiluliiton puheenjohtajana.
Buck Angel

Buck Angel (s. 5. kesäkuuta 1962 Los Angeles, Kalifornia, Yhdysvallat) on yhdysvaltalainen transsukupuolinen pornonäyttelijä, ohjaaja ja seksivalistaja. Hän on ensimmäinen transsukupuolinen pornonäyttelijä, joka on korjannut sukupuolensa naisesta mieheksi.
Buck Angel on muuttunut sukupuolenkorjauksen myötä muilta osin maskuliinisen miehen näköiseksi, mutta ei ole käynyt läpi sukupuolielinten korjausleikkausta. Hänellä on vulva, ja hän mainostaa itseään nimellä "the man with a pussy", eli "mies, jolla on pillu". 
Suomalainen showrockyhtye Roctum teki soundtrackin Buck Angelin elokuvaan "UFC 2-Tattooed and Screwed "vuonna 2010.
Super Mario 64 DS

Super Mario 64 DS on uusintaversio Nintendo 64:n pelistä "Super Mario 64", ja se julkaistiin vuonna 2004 Nintendo DS:lle. Uusia ominaisuuksia pelille ovat mm. 30 lisätehtävää eli yhteensä 150 tehtävää, kolme uutta hahmoa, kosketusnäyttöminipelit sekä erityisesti DS:lle suunniteltu moninpelitila.
Kun Nintendo DS paljastettiin ensimmäisen kerran, toimi Super Mario 64 DS ensin lähinnä teknologiademona. Myöhemmin sen paljastettiin olevan Nintendo DS:n julkaisupeli. Pelin projektinimi oli ensin Super Mario 64x4, mutta muutettiin myöhemmin nykyiseen muotoonsa.
Pelaaminen.
Pelin tarkoituksena on kerätä vähintään 80 tähteä ja pelastaa Mario, Luigi, Wario ja Prinsessa Peach, jotka ovat lukittuina erilaisiin tauluihin. Peli aloitetaan Yoshilla ja sitä mukaa kun uusia hahmoja saa pelastettua, ne tulevat myös pelattaviksi. Pelissä on myös jäniksiä, joita pyydystetään minipelien saamiseksi.
Pelissä on yhteensä 150 tähteä.
Tarina.
Pelin alussa nähdään Peachin kirjoittama kirje, missä hän kertoo, että hän on kutsunut Marion luokseen syömään kakkua. Seuraavaksi nähdään Lakitu Bros. Sen jälkeen maasta tulee esiin putki, mistä tulee esiin Mario. Seuraavaksi maasta tulee kaksi muuta putkea, ja niistä tulevat esiin Luigi ja Wario. Sitten he menevät Peachin linnaan. Sitten Lakitu Bros. herättää Yoshin, ja kertoo hänelle, että Mario, Luigi ja Wario menivät linnaan eivätkä ole tulleet takaisin. Sitten Yoshi menee linnaan ja Toad kertoo hänelle, että Bowser on varastanut voimatähdet. Yoshin pitää pelastaa Mario ja muut ja löytää voimatähdet. Pelin viimeisessä kohtauksessa nähdään, että Peach kiittää Mariota ja antaa hänelle suukon.
MotoGP (luokka)

Vuosina 1949–2001 ratamoottoripyöräilyn MM-sarjan suurin luokka oli 500 kuutiosenttimetriä. Vuodesta 2002 lähtien se on korvattiin MotoGP-luokalla, jossa nelitahtisen moottorin iskutilavuus voi olla 350–990 cm³. Vuodesta 2007 alkaen suurin sallittu iskutilavuus on 800 cm³, ainakin seuraavat viisi vuotta. Nykyisin MotoGP:ssä on mukana viisi eri merkkistä pyörää. Ducati, Yamaha, Honda, Suzuki ja Kawasaki. Kawasakin tehdastalli vetäytyi vuonna 2008 pois MotoGP:stä vedoten heikkoon taloustilanteeseen. Kaudella 2009 Marco Melandri ajoi kuitenkin Kawasakin Hayate Racing Teamin yksityistallissa.
Eniten mestaruuksia ja voittoja.
Luku ilmoittaa mestaruuksien tai voittojen määrän.
Teppo

Teppo on suomalainen miehen etunimi.
Teppo on suomalainen muunnos alkuaan kreikkalaisesta nimestä "Stefanos", joka merkitsee 'seppelöityä', 'kruunattua'. Joissakin tapauksissa nimen lähtökohtana on ollut kreikan "Teofilus" ('Jumalan ystävä') tai "Teodor" ('Jumalan lahja'). 
Nimi on päässyt puolipakanallisten hevosmiesten jumalien joukkoon; Matka-Teppoa rukoiltiin tien neuvomisessa. Etunimenä Teppoa alettiin käyttää 1800-luvulla ja sen suosio oli suurin 1960-1980-luvuilla. Suomen almanakassa nimi on ollut vuodesta 1950 lähtien.
Vuoden 2019 loppuun mennessä Digi- ja väestötietoviraston tietojen mukaan 3 955 miestä on saanut nimekseen Teppo.
Alanya

Alanya (Antiikin aikana tunnettu nimellä Coracesium) on kaupunki ja lomakohde Turkin Antalyan maakunnassa, Välimeren rannalla. Vuonna 2022 kaupungissa oli 189 222 asukasta.
Talous.
Alanyassa lomailee sesonkiaikana paljon matkailijoita, erityisesti Pohjoismaista, Saksasta, Venäjältä ja Alankomaista. Turismi on alueen pääelinkeino. Myös maanviljelyä, etenkin vihannesten ja hedelmien tuotantoa, harjoitetaan runsaasti.
Maantiede.
Kaupunki sijaitsee Antalyanlahdella, Pamphylian alueella. Pohjoisessa vastaan tulevat Taurusvuoret ja etelässä Välimeri. Kaupungin jakaa kivikkoinen niemi, ja se rajoittuu länsipuolella Kleopatra-rantaan ja idässä yli 15 kilometriä pitkään rantaan, jolla ei ole virallista nimeä.
Käärme (albumi)

Käärme on Dannyn vuonna 1972 julkaistu albumi. Albumin julkaisi Scandia-Musiikki Oy. Dannyn kesäshow vuonna 1972 oli nimeltään "Käärme (Snake, rattle and roll)".
Lipposen Levy ja Kasetti julkaisi "Käärmeen" vuonna 2020 uudelleen vinyylilevynä ja C-kasettina. Albumi nousi silloin fyysisen albumilistan sijalle 10.
Kappaleet.
Kaikki kappaleet sovittanut Veikko Samuli, ellei toisin mainittu.
Torsti

Torsti on suomalainen miehen etunimi ja myös sukunimi.
Torsti on suomalainen muunnos skandinaavisesta nimestä "Torsten", joka koostuu sanoista "Tor-jumala" sekä "sten" 'kivi'.
Suomen almanakassa nimi on ollut vuodesta 1908 lähtien. Nimipäivä on 27. helmikuuta (ennen vuotta 2000 kuitenkin karkausvuosina 28. helmikuuta).
Vuoden 2019 loppuun mennessä Digi- ja väestötietoviraston tietojen mukaan Torsti-nimen on saanut 1 608 miestä ja alle viisi naista. Saman lähteen mukaan Torsti oli helmikuussa 2020 sukunimenä 134 suomalaisella.
Tunnettuja Torsteja.
Etunimenä:
Sukunimenä:
Prince Johnson

Prince Yormie (tai Yeomi) Johnson (6. heinäkuuta 1952 – 28. marraskuuta 2024) oli liberialainen poliitikko ja sotaherra. Hänet valittiin toimimaan senaattorina Liberian kongressissa vuoden 2005 historiallisissa vaaleissa.
Johnson oli merkittävä sotaherra sekä Liberian ensimmäisen että toisen sisällissodan aikaan. Hän sai kyseenalaista mainetta, kun vuonna 1990 kuvattu video levisi maailmalla. Siinä Johnsonin joukot kiduttivat ja lopulta hirttivät kaappaamansa presidentti Samuel Doen; samalla Johnson itse katseli Budweiseria juoden miestensä toimia.
Johnson kertoi myöhemin katuneensa Doen murhaa ja hakeneensa tämän perheeltä sovintoa. Liberian totuus- ja sovintokomissio puolestaan suositteli Johnsonin syyttämistä sotarikoksista. Komission mukaan tämän ryhmä syyllistyi raiskauksiin ja murhiin. Johnson ei kuitenkaan joutunut oikeuteen.
Johnson oli ehdokkaana 11. lokakuuta 2005 pidetyissä vaaleissa ja voitti paikan senaatissa edustaen Nimban piirikuntaa. Johnson pyrki myös maan presidentiksi vuoden 2011 vaaleissa, mutta jäi ensimmäiselle kierroksella kolmanneksi ja siirtyi tukemaan istuvaa presidenttiä Ellen Johnson Sirleafiä. Johnsonia pidettiin ”kuninkaantekijänä”, sillä hänen kannattamansa ehdokkaat voittivat kolmet presidentinvaalit. Johnson-Sirleaf valittiin presidentiksi 2011, George Weah 2017 ja Joseph Boakai 2023.
Oili

Oili on suomalainen naisen etunimi. Se on muunnos venäläisperäisestä nimestä Olga, joka puolestaan on muunnos pohjoismaisesta nimestä Helga ('pyhä'). Nimen suurin suosio oli 1930–1950-luvuilla ja Suomen almanakassa Oili on ollut vuodesta 1929 lähtien. Vuoden 2019 loppuun mennessä Digi- ja väestötietoviraston tietojen mukaan Oili-nimen on saanut 4 646 naista.
Amos Sawyer

Amos Claudius Sawyer (15. kesäkuuta 1945 – 16. helmikuuta 2022) oli Kansallisen Yhtenäisyyden Väliaikaishallituksen presidentti Liberiassa 22. marraskuuta 1990 – 7. maaliskuuta 1994. Hän oli kansanpuolue LPP:n jäsen.
Presidentti Samuel Doen sieppauksen (ja mahdollisen murhan) jälkeen, 9. syyskuuta – 22. marraskuuta 1990, sekä kapinallisjohtaja Prince Johnson että Charles Taylor vaativat itselleen presidentin paikan. Elokuussa Guineassa pidetyn hätäkokouksessa Sawyer valittiin väliaikaishallinnon presidentiksi ja piispa Roland Diggs varapresidentiksi. Valinnan suoritti 35 liberialaista, jotka edustivat seitsemää poliittista puoluetta ja yhtätoista muuta ryhmää. Yksivuotinen määräaika pidennettiin sisällissodan jälkeen. Vuonna 1994 Sawyer joutui luopumaan presidentin paikasta osana rauhanneuvotteluja. Tämän jälkeen Liberian virallinen johtaja ei enää ollut presidentti, vaan kansankokouksen valtionneuvoston presidentti.
Sawyer on koulutukseltaan filosofian tohtori yhdysvaltalaisesta Northwestern Universitystä. Hänen pääaineensa oli politiikan tutkimus.
Presidenttikautensa jälkeen Sawyer muutti tutkijaksi Indianan yliopistoon Yhdysvaltoihin.
Akseli Isohiisi

Axel Rafael (Akseli) Isohiisi (alun perin Örnmark, 26. elokuuta 1886 Perniö – 22. huhtikuuta 1918 Iitti) oli veljensä Eelo Isohiiden (1883–1918) kanssa tunnetuimpia ja merkittävimpiä Suomen tolstoilaisia. 
Elämä.
Akseli Isohiisi oli varakkaan tenholalaisen tilanomistajan poika. Hän pääsi ylioppilaaksi 1907 Helsingin Reaalilyseosta ja opiskeli Ateneumissa ja Helsingin yliopistossa. Luvut eivät kuitenkaan maittaneet hänelle kovin pitkään, vaan Isohiisi etsi konkreettisempaa ja maanläheisempää elintapaa. Isohiisi tutustui suomennettuihin Tolstoin teoksiin ja löysi niistä ihanteensa: ”tehdä hyvää”. 
Isohiisi muutti 1908 aluksi veljensä Kalle Örnmarkin omistamaan Massin kartanoon Etelä-Iittiin, jossa teki maa- ja käsitöitä. Hänen veljensä Eelo Isohiisi, joka oli käynyt Harjun maamieskoulun, muutti Massiin vuonna 1909. Akseli ja Eelo rakensivat kartanon länsipuolella sijainneeseen metsään kaksi taloa, "Armolan" ja "Eelolan". Armolaan muutti Venny Soldan-Brofeldtin veli, taiteilija August L. Soldan perheineen, ja Eelolassa asuivat Isohiiden veljekset itse.
Veljekset elivät omavaraistaloudessa ja pyrkivät henkiseen kehitykseen erityisesti seuraamalla vuorisaarnan oppeja. Akseli käytti paljon aikaa naapurien ja ventovieraidenkin auttamiseen, tehden talkootöitä ja valmistaen käsityöesineitä niitä tarvitseville. Kertoman mukaan veljesten talon "Eelolan" ovet olivat aina auki vieraille ja veljesten rahat avoimesti esillä kaikkien käytettäviksi. Yksityisomaisuus ja esivalta olivat Isohiisille vieraita ja lähimmäisenrakkaus kaikki kaikessa. Isohiisi ei perustanut perhettä, jotta saattoi keskittyä kokonaan omavaraisuuteen ja lähimmäisten auttamiseen. Eelola muodostuikin eräänlaiseksi kristilliseksi ja tolstoilaiseksi keskukseksi. Eelolassa kävi paljon vieraita ja sen lähelle asettui asumaan jonkin verran muita samanhenkisiä ihmisiä.
Akseli Isohiiden tunteneet luonnehtivat häntä ainutlaatuiseksi ihmiseksi, jossa ihmisen hyvyyden mahdollisuudet olivat toteutuneet poikkeuksellisella tavalla. Arvid Järnefelt kuvasi tapaamisiaan Isohiiden kanssa elähdyttäviksi ja kirjoitti: "Näimme edessämme rakastetun tien, jota olimme pitäneet olemattomana, epätodellisena. Näimme utuisen ihanteemme maahan tuoduksi." Järnefeltin kanssa Isohiisi osallistui myös Tolstoin teosten suomentamiseen ja kustantamiseen. 
Sisällissodan aikana Isohiisi vetosi osapuoliin väkivallasta luopumiseksi. Koska Akseli ja Eelo eivät ehdottomina pasifisteina suostuneet punaisten sotaväen pakko-ottoon, kotkalaiset punaiset joukot teloittivat heidät 22. huhtikuuta 1918. Ampujilleen jo etukäteen anteeksi antaneet veljekset haettiin asunnostaan ja heidät ammuttiin metsänlaitaan Haapa-Kimolan ja Kausalan välisen tien varrella (). Heidät on haudattu Iitin Sääskjärvelle Eelolan talon takana sijaitsevaan metsikköön. Metsiköstä löytyy tätänykyä edelleen vanha hautakivi molempien veljesten muistoksi.
Metsälö

Metsälö on taloudellinen ja hallinnollinen käsite, jota käytetään saman omistajan hallussa olevien metsien tai muiden metsätalousmaiden muodostamista kokonaisuuksista, erityisesti maatilojen ja muiden yksityisten omistamien metsien yhteydessä. Sillä ei ole vaikutusta, harjoittaako omistaja metsätaloutta päätoimisesti vai sivutoimenaan. Valtion, yhtiöiden ja muiden suuromistajien metsistä käytetään yleensä nimitystä metsäomaisuus.
Metsälö voi koostua yhdestä tai useammasta kiinteistörekisteriin merkitystä tilasta. Tilastoissa metsälöiden vähimmäispinta-ala on yleensä kaksi hehtaaria ja metsien pitää sijaita yhden kunnan alueella. Metsälöä vastaava käsite maataloudessa on viljelmä, joka tarkoittaa saman omistajan pelloista ja muusta maatalousmaasta muodostuvaa kokonaisuutta.
Vuoden 2003 alussa Suomessa oli 445 300 yli kahden hehtaarin suuruista yksityismetsälöä. Suomen metsämaa- ja kitumaa-alasta omistivat
Arjun

Arjun on intialainen taistelupanssarivaunu, joka perustuu Vickers Defence Systems Mk1 -taistelupanssarivaunun pohjalle. Arjun kehitettiin vastaamaan Intian omaa panssarivaunutuotantoa, koska Intiassa katsottiin tarpeelliseksi tuottaa itse tarvittavat panssarivaunut.
Arjunin kehityksestä vastasi Combat Vehicle Research sekä Development Establishment ja muutamia pienempiä intialaisia yrityksiä. Ensimmäinen prototyyppi valmistui vuonna 1984 ja loput 12 prototyyppiä sekä 32 esituotannon vaunua valmisti Avadin Heavy Vehicles Factory.
Arjun-panssarivaunu kohtasi kehitystyössään kosolti ongelmia. Eräs näistä oli sopivan Intiassa valmistetun voimanlähteen puute. Koneistoksi valittiin alun alkaen saksalainen MTU. Ensimmäinen tuotantosarjan vaunu valmistui vuonna 1994. Sittemmin kehitettiin Arjun Mk.2.
Jean-Paul Gaultier

Jean-Paul Gaultier (s. 24. huhtikuuta 1952 Arcueil, Val-de-Marne, Ranska) on ranskalainen muotisuunnittelija. Hänellä on hänen omaa nimeään kantava muotitalo, jonka tuotteisiin lukeutuvat niin haute couture, valmisvaatteet kuin myös parfyymit. Gaultier suunnittelee tällä hetkellä kokoelmia myös Hermès'n muotitalolle. Gaultier on myös usein työskennellyt yhteistyössä sukkahousuja tuottavan Wolfordin kanssa. Gaultier tunnetaan muotimaailmassa lempinimellä "enfant terrible" ("kauhukakara"), sillä hänen rajoja rikkovat luomuksensa poikkeavat usein täysin ajan trendeistä ja valtavirrasta. Hänet tunnetaan myös muun muassa poptähti Madonnan "Blonde Ambition" -konserttikiertueelle suunnittelemista puvuistaan, joista kuuluisin lienee "tötterönmuotoiset" rintaliivit.
Gaultierillä ei ole muotialan koulutusta, mutta hän aloitti uransa lähettämällä luonnoksiaan muotimaailmassa työskenteleville ihmisille jo varhaisessa iässä. Gaultier aloitti uransa vuonna 1970 työskentelemällä Pierre Cardinin muotitalossa. Vuonna 1976 hän julkaisi oman ensimmäisen kokoelmansa. Gaultierin kokoelmat ovat usein kiinnittäneet huomiota, ja Gaultieria pidetäänkin esimerkiksi miesten hameiden "popularisoijana".
Gaultier on myös luonut puvustuksia elokuviin kuten Pedro Almodóvarin "Kika", Luc Bessonin "The Fifth Element – puuttuva tekijä", Jean-Pierre Jeunet'n Kadonneiden lasten kaupunki ("La Cité des enfants perdus") ja Peter Greenawayn "Kokki, varas, vaimo ja rakastaja". Gaultier suunnitteli puvustuksen myös Madonnan "Confessions"-kiertueelle vuonna 2006 sekä useat muusikko Marilyn Mansonin esiintymispuvut. 
Gaultierin lanseeraamat hajuvedet ovat suosittuja. Ensimmäisen tuoksunsa, naisille suunnatun "Classiquen", hän julkaisi vuonna 1993, jota seurasi miehille suunnattu "Le Mâle". Muita tuoksuja ovat "Fragile" ja "Gaultier2".
Suomalaisista malleista Ninja Sarasalo on työskennellyt Gaultierille.
Claudio Pizarro

Claudio Miguel Pizarro Bossio (s. 3. lokakuuta 1978 Callao, Peru) on perulainen ammattiuransa päättänyt jalkapalloilija, joka edusti viimeisimpänä Bundesliigassa pelaavaa Werder Bremeniä. 184 senttimetriä pitkän Pizarron pelipaikka on hyökkääjä. Hän on pelannut Bundesliigassa 20 kautta, ja 490 pelaamassaan liigaottelussa hän on tehnyt 197 maalia, millä hän on kauden 2019–2020 jälkeen Bundesliigan kaikkien aikojen maalintekijätilastossa kuudentena.
Pizarron aikaisempia seuroja ovat olleet Deportivo Pesquero Chimbote (1996–1997), Alianza Lima (1997–1999), Bayern München (2001–2007 ja 2012–2015), Chelsea (2007–2009) ja FC Köln (2017–2018). Hän on aiemmin edustanut Werder Bremeniä vuosina 1999–2001, 2009–2012 ja 2015–2017.
Pizarro pelasi Perun maajoukkueessa 85 ottelua ja teki niissä 20 maalia vuosina 1999–2016.
Ura.
Pizarro aloitti jalkapallouransa kaupunkinsa paikallisessa seurassa nimeltä Deportivo Pesquero, josta hänet lähetettiin kehittämään taitojaan Cantolaon nuorisojoukkueeseen. Hän tekikin 11 maalia 41 ottelussa ennen kuin siirtyi Alianza Limaan, jossa hän pelasi vuosina 1997–1999 ja teki yhteensä 25 maalia 44 ottelussa. Pizarro osoitti olevansa tulevaisuuden lupaus ja saikin eurooppalaiset joukkueet kiinnostumaan itsestään.
Werder Bremen.
Claudio Pizarro siirtyi Werder Bremeniin vuonna 1999 ja osoitti epäilijöiden olevan väärässä, jotka olettivat Pizarron kokevan vaikeuksia ensimmäisellä kaudella. Sitä vastoin hän teki yhteensä 29 maalia 56 Bundesliiga-ottelussa ja sai entistä suuremmat seurat kiinnostumaan itsestään. Muun muassa Inter, Real Madrid ja FC Barcelona olivat halukkaita ostamaan nuoren hyökkääjän. Näyttikin siltä, että Pizarro siirtyisi jompaankumpaan espanjalaiseen suurseuraan, mutta juuri Mestarien liigan voittanut Bayern München onnistui tekemään viime hetken tarjouksen perulaishyökkääjälle. 
Bayern München.
Pizarro siirtyi Bayern Müncheniin kesäkuussa 2001. Alku sujuikin hyvin kun hän onnistui tekemään ensimmäisessä ottelussaan maalin Schalkea vastaan. Vaikka Bayern München ei kyennyt puolustamaan mestaruuksiaan, Pizarron esiintymiset olivat kuitenkin vakuuttavia ja ne jatkuivat myös tulevilla kausilla, kun Bayern München voitti Saksan Cupin ja Bundesliiga-mestaruuden vuonna 2003. Pizarro jatkoi vakuuttavia otteitaan koko Bayern-uransa aikana, vaikka hänen kärkiparinsa vaihtuivatkin useaan otteeseen; muun muassa Élber, Roy Makaay, Roque Santa Cruz ja Lukas Podolski. Pizarron viimeinen kausi Bayern Münchenissä ei kuitenkaan enää mennyt vakuuttavasti, kun joukkue hankki Lukas Podolskin ja täten hyökkääjiä olikin jo liikaa, joka tarkoitti Pizarrolle vaihtopenkillä istumista. Sopimuksensa päätyttyä samaan kauteen Pizarro halusi jatkaa Bayern Münchenissä, mutta hänen palkkavaatimuksensa oli liian suuri ja Franz Beckenbauerin mielestä Pizarron pitäisi myös pelata yhtä hyvin kuin Andri Ševtšenko mikäli hän haluaa olla yhtä hyvin palkattu kuin Ševtšenko. 
Chelsea.
Ironisesti Pizarro siirtyi juuri Ševtšenkon edustamaan Chelseaan kesällä 2007. Sitä ennen hänestä olivat kiinnostuneet muuan muassa Sevilla, Benfica, Juventus ja Rangers.
Challenger 1

Challenger 1 on englantilainen taistelupanssarivaunu, jonka valmistajana toimi Royal Ordnance Leeds. Ensimmäinen prototyyppi valmistui maaliskuussa 1983, jonka jälkeen valmistus jatkui vuoteen 1990, jolloin siirryttiin valmistamaan Challenger 2 -taistelupanssarivaunua. Vuosien 1983 ja 1990 välisenä aikana valmistettiin 420 Challenger 1 -taistelupanssarivaunua.
Tekniset tiedot.
Miehistö
Aseistus
Mitat
Taistelumassa
Nopeus
Toimintamatka
Kansallinen fasistipuolue

Kansallinen fasistipuolue (, lyh. PNF) oli italialainen fasistinen puolue, joka toimi vuosina 1921–1943.
Partito Nazionale Fascista on nykyisin ainoa puolue, joka on kielletty Italian perustuslailla. Kielto koskee myös sen kaikkia mahdollisia seuraajia.
Tausta.
Benito Mussolini muutti puolisotilaallisen Fasci Italiani di Combattimento -järjestönsä puolueeksi 7. marraskuuta 1921. Samana vuonna hän ja 35 muuta fasistia onnistuivat pääsemään Italian parlamenttiin. Etevillä puhujanlahjoillaan Mussolini sai kansansuosiota ja onnistui lisäämään puolueen kannatusta. Puolueen jäsenille tyypillisiä ajatuksia olivat äärimmilleen viety nationalismi, demokratian vastaisuus, antikommunismi, ja niitä se toteutti väkivaltaisin hyökkäyksin vasemmistolaisia järjestöjä ja ammattiliittoja vastaan. 
Vallassa.
Yhteensä 40 000 puolueen jäsentä marssi Roomaan 28. lokakuuta 1922, jolloin epätoivoinen kuningas Viktor Emanuel III joutui taipumaan ja nimittämään Mussolinin uudeksi pääministeriksi. Aluksi fasistit tekivät yhteistyötä muiden puolueiden kanssa, lukuun ottamatta sosialisteja, joihin fasistit suhtautuivat erittäin vihamielisesti.
Vuonna 1923 Mussolini esitti uuden lain, jolla se puolue, jota kannattaisi vähintään neljäsosa äänestäjistä, saisi kaksi kolmasosaa parlamentin paikoista. Lain avulla PNF:sta tuli ylivoimaisesti Italian suurin puolue. Samana vuonna pidettiin vaalit, jotka osoittautuivat fasisteille täydelliseksi menestykseksi. He lisäsivät kannatustaan uhkailemalla äänestäjiä.
Mussolini otti 3. tammikuuta 1925 itselleen diktaattorin valtuudet, ja vuonna 1928 säädetty laki yhdistettynä parlamentin lakkauttamiseen vaikutti niin, että PNF:sta tuli Italian ainoa laillinen puolue. Vuonna 1930 puolueen eri organisaatioilla oli noin 10 000 000 jäsentä, mikä tarkoitti noin neljännestä koko maan väestöstä. 
Diktatuurin loppu.
Fasistien diktatuuri kesti vuoteen 1943, jolloin Italian jatkuviin sotilastappioihin toisessa maailmansodassa pettynyt fasistien suuri neuvosto kaappasi vallan ja syöksi Mussolinin vallasta. Diktaattorin seuraajaksi valittiin marsalkka Badoglio, jonka johtama uusi hallitus lakkautti fasistipuolueen. Sittemmin Mussolini yritti elvyttää puoluetta Salòn tasavallassa, mutta suunnitelma epäonnistui kun partisaanisissit surmasivat hänet ja liittoutuneet lakkauttivat Salòn tasavallan.
Challenger 2

Challenger 2 on englantilainen taistelupanssarivaunu, jonka valmistajana toimii Vickers Defence Systems. Se valittiin Yhdistyneen kuningaskunnan armeijan käyttöön vuonna 1991 korvaamaan Chieftain-taistelupanssarivaunut. Yhdistyneen kuningaskunnan lisäksi Challenger 2:stä käyttää Oman.
Challenger 2 kehitettiin Challenger 1:n pohjalta. Vaikka ulkoapäin Challenger 2 näyttää samankaltaiselta kuin Challenger 1, vain viisi prosenttia osista sopii kumpaankin taistelupanssarivaunuun.
Ensimmäinen sarjatuotettu Challenger 2 valmistui vuoden 1994 puolivälissä. Britannian armeija tilasi 386 Challenger 2 -taistelupanssarivaunua ja 22 koulutuspanssarivaunua. Omanin maavoimat tilasivat 38 Challenger 2:sta. Tilatut panssarivaunut valmistettiin vuoteen 2002 mennessä. Taistelukäytössä Challenger 2 on ollut Bosniassa, Kosovossa, ja Irakissa.
Poiketen muista Naton taistelupanssarivaunuista Challenger 2 käyttää rihlattua L30A1-kanuunaa. Challenger 2 voi kantaa mukanaan 49 ammusta kanuunaansa.
Challenger 2 on yksi raskaiten panssaroiduista taistelupanssarivaunuista.
Ensimmäinen koskaan tuhottu Challenger 2 nähtiin ukrainalaisten kuvaamalla videolla lähellä Robotynen kylää syyskuun alussa 2023. Vaunuja on käyttänyt ainoastaan 82. ilmarynnäkköprikaati.
The Globe and Mail

The Globe and Mail on Kanadassa ilmestyvä englannin kielellä julkaistava ja päivittäin ilmestyvä kansallinen sanomalehti. Lehden pääkonttori sijaitsee Torontossa, Ontariossa. Ilmestymispäivinään se on levikiltään keskimäärin Kanadan laajalevikkisin sanomalehti (päivittäin noin 323 000, 2016), mutta koska lehti ei julkaise sunnuntainumeroa, viikkolevikissä (2,02 milj., 2015) The Globe and Mail on ollut paikallisemmin uutisoivan Toronto Starin jäljessä (2,23 milj, 2015). 
Broadsheet-koossa ilmestyvä lehti välittää kansainvälisiä politiikan ja talouselämän uutisia, ja käsittelee myös urheilua ja viihdettä. Lehteä on luonnehditu jopa Kanadan yläluokan äänitorveksi, koska lehti tuo esille Toronton liike-elämän, johtavien yliopistoälykköjen ja suuryritysten näkemyksiä. Lehti on tasapainoillut liberaalien ja konservatiivisten näkemysten välillä, joskin viime vuosina linja on noudatellut enemmän jälkimmäisiä näkemyksiä. Lehdellä on paikallisia toimituksia useissa Kanadan kaupungeissa. Lisäksi sillä on toimipisteet Lontoossa, Moskovassa, Pekingissä, Roomassa, Jerusalemissa, Johannesburgissa, New Delhissä, New Yorkissa ja Washingtonissa.
Sanomalehti perustettiin vuonna 1936, jolloin George McCullagh yhdisti kaksi vaikutusvaltaista ja historiallisesti merkittävää sanomalehteä eli "The Globe" ja "The Mail and Empire" -lehdet. Alkuvaiheessa uusi lehti noudatti vuonna 1844 George Brownin perustaman, kansalliseksi sanomalehdeksi jo kehittyneen The Globe-lehden liberaalimpaa linjaa. 
Vuonna 1980 Thomson Corporation osti taitavilla toimittajillaan mainetta saaneen lehden. Vuonna 2001 enemmistö lehtiyhtiöstä siirtyi BCE Inc.-konsernin (alkujaan Bell Canada Enterprises Inc.) hallintaan. Sittemmin, vuoteen 2005 mennessä 2005, BCE Inc:in omistusosuus oli kuitenkin pienentynyt 20 prosenttiin. Sittemmin Thomsonin perhe on hankkinut lehtitalosta 85 % hallintaansa holdingyhtiönsä The Woodbridge Companyn välityksellä.
Päätön ratsumies (elokuva)

Päätön ratsumies ("Sleepy Hollow") on vuonna 1999 ensi-iltansa saanut Tim Burtonin ohjaama kauhuelokuva. Sen pääosissa ovat Johnny Depp, Christina Ricci, Miranda Richardson, Michael Gambon ja Christopher Walken. Elokuva perustuu Washington Irvingin kertomukseen "The Legend of Sleepy Hollow". 
"Päätön ratsumies" noudattaa Burtonille tyypillistä, visuaalisesti rikasta goottilaista tyyliä ja omalaatuista huumoria. Elokuvan innoittajana ovat brittiläisen Hammer-yhtiön vanhat kauhuelokuvat, joista elokuvassa pienen roolin tekevä Christopher Lee muistetaan.
Juoni.
Elokuvassa konstaapeli Ichabod Crane määrätään vuonna 1799, hiukan ennen vuosisadan vaihtumista pieneen Sleepy Hollow'n kylään tutkimaan raakoja murhia, joissa uhrien päät on katkaistu. Asialla uskotaan olevan paikallisen kummituksen, Yhdysvaltain vapaussodassa surmatun julman ratsumiehen (saksalainen palkkasoturi nimeltä Hesseniläinen). Cranen selvitellessä kylän tapahtumia, hän tutustuu Katrina Van Tasseliin, menestyneen maanviljelijän tyttäreen, johon Crane rakastuu. Cranen ainoa apu tutkinnoissa on nuori Masbath, jonka isä on yksi ratsumiehen uhreista, joten nuori Masbath haluaa kostaa.
Ron Vlaar

Ron Peter Vlaar (s. 16. helmikuuta 1985 Hensbroek, Pohjois-Hollannin provinssi, Alankomaat) on hollantilainen jalkapalloilija, joka vuosina 2012–2015 edusti Englannin Valioliigassa pelaavaa birminghamilaista Aston Villaa. Vuosina 2006–2012 hän pelasi Alankomaiden pääsarjassa Eredivisiessä Feyenoord Rotterdamin joukkueessa. Ennen siirtymistään Feyenoord Rotterdamiin Vlaar edusti AZ Alkmaaria, jonne hän palasi vuonna 2015.
Vlaar on pelannut Alankomaiden maajoukkueessa 32 ottelua ja tehnyt niissä yhden maalin. Maajoukkuevalmentaja Marco van Basten valitsi hänet MM-kilpailuiden 2006 alustavaan joukkueeseen mutta pudotti hänet myöhemmin pois. Vlaar oli mukana Alankomaiden maajoukkueessa EM-kisoissa 2012 sekä MM-kisoissa 2014. MM-kisoissa 2014 Vlaar oli yksi Hollannin pronssia saavuttaneen joukkueen avainpelaajista ja sai läpi turnauksen runsaasti kehuja oltuaan joukkueensa puolustuksen johtohahmo. Viimeksi Vlaar pelasi maajoukkueessa marraskuussa 2014 ystävyysottelussa Meksikoa vastaan. Ainoan maaottelumaalinsa hän on tehnyt kesäkuussa 2012 ystävyysottelussa Pohjois-Irlantia vastaan.
National Post

The National Post on kanadalainen päivittäin ilmestyvä kansallinen sanomalehti, jonka omistaa Postmedia Network. Sitä julkaistaan englanninkielisenä, broadsheet-koossa. Lehden perusti vuonna 1998 Conrad Blackhieman aiemmin hankkimansa talousjulkaisu "Financial Postin" laajennuksena. Lehti on poliittiselta suuntaukseltaan konservatiivinen ja pyrkii kilpailemaan "The Globe and Mail" -sanomalehden kanssa osin samoista lukijoista.
Lehden viikoittainen levikki oli vuonna 2015 noin 1,12 miljoonaa ja vuonna 2016 lehden päivälevikki oli noin 186 000. Tällöin se oli mittausajankohdasta riippuen Kanadan viidenneksi tai seitsemänneksi laajalevikkisin sanomalehti. Sen pääkonttori sijaitsee Torontossa.
19. toukokuuta 2006 "National Post" uutisoi etusivullaan, että Iranin parlamentti on säätänyt lain, jonka mukaan juutalaisten ja muiden uskonnollisten vähemmistöjen on käytettävä vaatteissaan erottavaa merkkiä ja vertasi käytäntöä natsi-Saksaan. Tarina osoittautui ankaksi, mutta sitä ennen se levisi laajasti uutisvälineisiin ympäri maailmaa. 24. toukokuuta päätoimittaja Doug Kelly esitti lehdessä anteeksipyyntönsä.
Ivan Kudrjavzev

Ivan Kudrjavzev (myös "Kudrjavzew"; ) (31. maaliskuuta 1904 Pietari –13. elokuuta 1995 Helsinki) oli venäläissyntyinen, Suomeen ortodoksisia kirkkoja suunnitellut arkkitehti. Hän valmistui arkkitehdiksi Leningradin taideakatemiasta 1928. Hänen työnsä mukailevat keskiaikaista pohjoisvenäläistä ortodoksikirkkoarkkitehtuuria. Tietoja Kudrjavzevin elämästä ja toiminnasta Venäläisen Hyväntekeväisyysyhdistyksen puheenjohtajana kerrotaan kirjassa "Ihmiseltä ihmiselle" (julk. Venäläinen hyväntekeväisyysyhdistys Suomessa, Orivesi 2015, 326 s.).
Katherine Kelly Lang

Katherine Kelly Lang (s. Katherine Kelly Wegeman 25. heinäkuuta 1961) on yhdysvaltalainen näyttelijä. Hän syntyi Hollywoodissa Kaliforniassa. Hänen isänsä on olympiaurheilija Keith Wegeman ja äiti näyttelijä Judith Lang.
Hänen ensimmäinen elokuvansa oli Skatetown U.S.A (1979), jossa hän näytteli Scott Baion, Mark Hamillin ja Patrick Swayzen kanssa. Suurimmaksi osaksi 80-luku meni näytellessä B-luokan elokuvissa, sellaisten pinnalle pyrkivien kanssa kuin Tom Eplin, David Faustino ja Mariska Hargitay.
Vuonna 1987 hän aloitti roolinsa keskiluokkaisena Brooke Loganina saippuasarjassa Kauniit ja rohkeat. Hänen roolinsa on ollut keskeinen siitä lähtien. Lang on kertonut rakastavansa Brooken roolia. Brooken ja Ridgen (Ronn Moss) rakkaustarina on ollut sarjan kantavia juonia aivan alusta. Samoin Brooken, Ridgen ja Taylorin (Hunter Tylo) kolmiodraama näyttää loputtomalta. Hän esitti Brooke Logania myös Kauniiden ja rohkeiden sisarsarjassa Tunteita ja tuoksuja vuosina 1998 ja 2007. Tätä aiemmin vuonna 1981 hän esitti sarjassa Gretchen-nimistä hahmoa.
Kauniita ja rohkeita (The Bold and the Beautiful) on esitetty Suomessa vuodesta 1992 ja se on edelleen yksi television kestosuosikkisaippuoista. Sarjaa nähdään yhä MTV3-kanavalla. Lang on kertonut aikoneensa jo sarjassa aloittaessaan pysyä mukana sen loppuun asti.
Lang on ollut kaksi kertaa naimisissa: ensimmäinen aviopuoliso oli Skott Snider (vuosina 1989–1995) ja tämän jälkeen hän oli naimisissa Alex D'Andrean kanssa (vuosina 1997–2012). Hänellä on kolme lasta: pojat Jeremy Skott Snider (s. 1990) ja Julian Lang Snider (s. 1992) ensimmäisestä avioliitostaan sekä tytär Zoe Katrina D'Andrea (s. 1997) toisesta avioliitostaan. Langin nykyinen miesystävä on nimeltään Dominique Zoida, joka on 16 vuotta Langia nuorempi.